دستونک
شاعر: لیاقت امین
چداں چہ رَپتگ ءُ پاد اَتکگاں دمانے من
وتا گوں کپتگ ءُ پاد اَتکگاں دمانے من
اے کشک باریں کجام آزمان ءَ سر کشّیت
نگاہے گوپتگ ءُ پاد اَتکگاں دمانے من
تئی ودار ءِ زمستان ہون بادین اِیت
شپاں نہ وپتگ ءُ پاد اَتکگاں دمانے من
اے مہر ءِ درد بگندئے سُچیت ءُ شیرگ بیت
چو تلک ءَ سرپتگ ءُ پاد اَتکگاں دمانے من
تئی توار منی بیتواری ءَ پُروشیت
امین وپتگ ءُ پاد اَتکگاں دمانے من